Soome politsei asus uurima neonatside meeleavaldust, kus lehvitati natsilippu.
101. iseseisvuspäeval leidis Soomes aset mitu meeleavaldust, sh neonatside marss „Vabaduse poole“, millel osales mitusada inimest, sh äärmuslikest Põhjamaade Vastupanuliikumisest ja Odini sõdalastest, vahendab kohalik ringhäälingukanal YLE.
Üritusel võis meeleavaldajate käes näha erinevat natsisümboolikat, sh haakristi ehk svastikat. Ametivõimude sõnul üritati lippude jm sümboolika avalikku esitlemist lõpetada: kui neonatsidel paluti lipud politseinikele loovutada, ei olnud nad sellega päri, mistõttu politsei võttis vähemalt neli inimest vahi alla.
Soome politsei pressiesindaja Juha Hakola sõnul oli neonatside tegevus viha õhutav, „kandes tugevat rassistlikku ja diskrimineerivat sõnumit“. „Antud juhul nägi politsei vajadust üritusse sekkuda, sest tegevus oli provotseeriv, ohustades avalikku korda,“ ütles ta.
2000 inimest võttis eile õhtul osa ka vastumeeleavaldusest „Helsingi ilma natsideta“.
Iga-aastane üliõpilaste tõrvikurongkäik möödus aga probleemideta.